C 323/106
BG
Официален вестник на Европейския съюз
26.8.2022 г.
5.12.
ЕИСК счита, че рамка на ЕС за ограничаване или намаляване на емисиите на метан в енергийния сектор е добра идея.
Трябва да се внимава изискванията относно наблюдението за газовия сектор да бъдат осъществими, например при измерване, докладване и проверка на данните относно емисиите.
Това следва да включва определяне на подходящи срокове за инспекция за съоръженията посредством разграничаване на техническото им състояние и възрастта им.
Следва да се вземат предвид съществуващите браншови инициативи за намаляване на емисиите (Партньорството за метан при добива на нефт и газ (OGMP), както и необходимостта да се даде тласък на международното сътрудничество по инициативи като Ангажимента за метана и Коалицията за климат и чист въздух. 5.13.
Голяма част от данните относно емисиите на метан от изкопаеми източници понастоящем не се докладват в пълния си обем.
ЕИСК приветства предложенията относно мониторинга, докладването и проверката (MRV), в частност, що се отнася до прилагането им за предотвратяване на течове по газопроводите.
Инициативи като Международната обсерватория за емисиите на метан (IMEO), както и използването на сателитни технологии за откриване на такива течове, следва да бъдат рационализирани и да се ползват с предимство.
Практиките на неоправдано изпускане в атмосферата и изгаряне във факел следва да бъдат забранени в ЕС.
Изключенията от това правило следва да се ограничават до аварийни ситуации и такива, свързани с безопасността.
Що се отнася до биометана, няколко държави — членки на ЕС, вече са въвели технически и регулаторни мерки за мониторинг и избягване на нарушения.
Това може да помогне при оценката на емисиите на метан по време на експлоатацията на изкопаеми източници. 5.14.
На ЕИСК е добре известно, че повечето течове на метан настъпват извън ЕС и по тази причина е необходим стандарт на ЕС по отношение на емисиите на метан при внос.
В такъв стандарт относно вноса следва да бъде определена референтна стойност за приемливи емисии нагоре по веригата.
Този стандарт следва да бъде създаден още съгласно този регламент.
Освен това следва да се обмисли включването на емисиите на метан нагоре по веригата в системата за ценообразуване на CO2. 5.15.
Предложението за намаляване на емисиите на метан се съсредоточава върху енергийния сектор.
ЕИСК отново изтъква значението на емисиите на метан от селското стопанство.
Както се посочва в стратегията на Комисията за метана, земеделските стопани следва да бъдат подкрепяни за намаляване на емисиите на метан.
Той може да се изразява във включване в Общата селскостопанска политика на мандат за предлагане на мерки за възнаграждаване на селските стопани, които намаляват емисиите на метан.
Брюксел, 19 май 2022 година.
Председател на Европейския икономически и социален комитет Christa SCHWENG